Dene prayayi wadana jêro, sapangisor saanon-anone kabèh, ing sak iki padha ambanguna omah, patrolan kèhe majupat. Ana sapinggire lêlurung gêdhe, kang padha dadi bawahe kabopatèn dhewe-dhewe, dene omah patrolan sawijine, mênawa bêngi kajagaa wong kèhe 8, utawa 6 iji, sagêgamane tumbak bêdhil pêdhang aja kongsi kurang, sarta padha anggawaa obor kang akeh, lan nganggo ditindhihana panèwu mantri, sawêngine loro, dene wong kang padha patrol mau, anganggo nganglang angubêngi ing sabawahe kabupatèn dhewe-dhewe, sawêngine kaping têlu kaya kang wus kalakon. Sarta anjagani mênawa ana tuwan-tuwan sapanunggalane, padha lêlaku bêngi kabegalan ana ing dêdalan. Utawa ana wong kakècu ing dursila, inggal padha ditulungana, dika cêkêl durjanane aja kongsi luput. Katura ing parentah, kang iku poma-poma.